CELEX: 32018R1277
Language: lv
Date: 2018-09-18 00:00:00
Title: Padomes Regula (ES) 2018/1277 (2018. gada 18. septembris) par mājputnu gaļas eksporta kompensāciju noteikšanu

24.9.2018   
               
               
                  LV
               
               
                  Eiropas Savienības Oficiālais Vēstnesis
               
               
                  L 239/1
               
            
         PADOMES REGULA (ES) 2018/1277
         (2018. gada 18. septembris)
         par mājputnu gaļas eksporta kompensāciju noteikšanu
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 43. panta 3. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Saskaņā ar Padomes Regulu (EK) Nr. 1234/2007 (1), kas atcelta ar Regulu (ES) Nr. 1308/2013 (2), Komisija bija pilnvarota noteikt kompensācijas, kad to uzskata par vajadzīgu saskaņā ar Regulā (EK) Nr. 1234/2007 noteiktajiem kritērijiem un prasībām. Šādos apstākļos tika pieņemta Komisijas Īstenošanas regula (ES) Nr. 689/2013 (3).
                  
               
                     (2)
                  
                  
                     Ar 2017. gada 20. septembra spriedumu (4) Tiesa atcēla Īstenošanas regulu (ES) Nr. 689/2013. Tiesa nolēma, ka tādu procesuālo noteikumu neievērošana, kas saistīti ar personai nelabvēlīga akta pieņemšanu, ir uzskatāma par būtiska procedūras noteikuma pārkāpumu, tāpēc akts ar šādu trūkumu ir jāatceļ.
                  
               
                     (3)
                  
                  
                     Tiesa arī nolēma, ka, neraugoties uz būtisko procedūras noteikumu pārkāpumu, nebija konstatēta neviena kļūda, kas ietekmētu Regulas (EK) Nr. 1234/2007 īstenošanai vajadzīgos pasākumus saturošā akta atbilstību. Lai nodrošinātu juridisko noteiktību un nepieļautu, ka tiek apdraudēta Regulas (EK) Nr. 1234/2007 īstenošana, Tiesa nosprieda, ka apstrīdētās regulas sekas ir jāsaglabā spēkā līdz brīdim, kad stāsies spēkā jauns tiesību akts, kas pieņemts, lai to aizstātu.
                  
               
                     (4)
                  
                  
                     Regulas (EK) Nr. 1234/2007 procedūras noteikumi par to, kā pieņem aktus, ar kuriem nosaka kompensācijas, tika atcelti ar Regulu (ES) Nr. 1308/2013. Regulu (ES) Nr. 1308/2013 piemēro no 2014. gada 1. janvāra.
                  
               
                     (5)
                  
                  
                     Tātad, lai izpildītu Tiesas spriedumu, eksporta kompensācijas par mājputnu gaļu ir jānosaka tādā apmērā, kādā tās bija noteiktas Īstenošanas regulā (ES) Nr. 689/2013. Tāpēc šī regula būtu jāpiemēro ar atpakaļejošu spēku laikposmā no 2013. gada 19. jūlija līdz 2013. gada 31. decembrim.
                  
               
                     (6)
                  
                  
                     Kompensācijas būtu jāpiešķir tikai par produktiem, kurus ir atļauts laist brīvā apritē Savienībā un kuriem ir identifikācijas marķējums, kas paredzēts Eiropas Parlamenta un Padomes Regulas (EK) Nr. 853/2004 (5) 5. panta 1. punkta b) apakšpunktā. Minētajiem produktiem būtu jāatbilst arī Eiropas Parlamenta un Padomes Regulas (EK) Nr. 852/2004 (6) prasībām.
                  
               
                     (7)
                  
                  
                     Kompensācijas, kas bija piemērojamas līdz Īstenošanas regulas (ES) Nr. 689/2013 pieņemšanai, bija noteiktas ar Komisijas Īstenošanas regulu (ES) Nr. 360/2013 (7). Ja Īstenošanas regulas (ES) Nr. 689/2013 sekas vairs nebūtu spēkā, tas cita starpā nozīmētu, ka Regula (ES) Nr. 360/2013 būtu piemērojama. Tāpēc juridiskās noteiktības labad būtu jāatceļ Regula (ES) Nr. 360/2013,
                  
               IR PIEŅĒMUSI ŠO REGULU.
         
            1. pants
            
               1.   Piešķir eksporta kompensācijas par šīs regulas pielikumā minētajiem produktiem, daudzumiem un laikposmu, un to dara saskaņā ar šā panta 2. punktā izklāstītajiem nosacījumiem.
            
            
               2.   Produkti, par kuriem ir tiesības saņemt eksporta kompensāciju saskaņā ar šo pantu, atbilst Regulas (EK) Nr. 852/2004 un (EK) Nr. 853/2004 attiecīgajām prasībām, jo īpaši ir sagatavoti apstiprinātā uzņēmumā un atbilst Regulas (EK) Nr. 853/2004 II pielikuma I sadaļā noteiktajiem identifikācijas marķējuma nosacījumiem.
            
         
         
            2. pants
            Ar šo atceļ Īstenošanas regulu (ES) Nr. 360/2013.
         
         
            3. pants
            Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2013. gada 19. jūlija līdz 2013. gada 31. decembrim.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 18. septembrī
            
               
                  Padomes vārdā –
               
               
                  priekšsēdētājs
               
               G. BLÜMEL
            
         
         
            (1)  Padomes Regula (EK) Nr. 1234/2007 (2007. gada 22. oktobris), ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (OV L 299, 16.11.2007., 1. lpp.).
         
            (2)  Eiropas Parlamenta un Padomes Regula (ES) Nr. 1308/2013 (2013. gada 17. decembris), ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (OV L 347, 20.12.2013., 671. lpp.).
         
            (3)  Komisijas Īstenošanas regula (ES) Nr. 689/2013 (2013. gada 18. jūlijs), ar ko nosaka eksporta kompensācijas par mājputnu gaļu (OV L 196, 19.7.2013., 13. lpp.).
         
            (4)  2017. gada 20. septembra spriedums, Tilly-Sabco/Komisija (C-183/16 P), ECLI:EU:C:2017:704.
         
            (5)  Eiropas Parlamenta un Padomes Regula (EK) Nr. 853/2004 (2004. gada 29. aprīlis), ar ko nosaka īpašus higiēnas noteikumus attiecībā uz dzīvnieku izcelsmes pārtiku (OV L 139, 30.4.2004., 55. lpp.).
         
            (6)  Eiropas Parlamenta un Padomes Regula (EK) Nr. 852/2004 (2004. gada 29. aprīlis) par pārtikas produktu higiēnu (OV L 139, 30.4.2004., 1. lpp.).
         
            (7)  Komisijas Īstenošanas regula (ES) Nr. 360/2013 (2013. gada 18. aprīlis), ar ko nosaka eksporta kompensācijas par mājputnu gaļu (OV L 109, 19.4.2013., 27. lpp.).
      
      
         
            PIELIKUMS
            
               MĀJPUTNU GAĻAS EKSPORTA KOMPENSĀCIJAS, KAS PIEMĒROJAMAS NO 2013. GADA 19. JŪLIJA LĪDZ 2013. GADA 31. DECEMBRIM
            
            
                        Produkta kods
                     
                     
                        Galamērķis
                     
                     
                        Mērvienība
                     
                     
                        Kompensācijas summa
                     
                  
                        0105 11 11 9000 
                        0105 11 19 9000 
                        0105 11 91 9000 
                        0105 11 99 9000 
                        0105 12 00 9000 
                        0105 14 00 9000 
                        0207 12 10 9900 
                        0207 12 90 9190 
                        0207 12 90 9990 
                     
                     
                        A02
                        A02
                        A02
                        A02
                        A02
                        A02
                        V03
                        V03
                        V03
                     
                     
                        EUR/100 gab.
                        EUR/100 gab.
                        EUR/100 gab.
                        EUR/100 gab.
                        EUR/100 gab.
                        EUR/100 gab.
                        EUR/100 kg
                        EUR/100 kg
                        EUR/100 kg
                     
                     
                        0,00
                        0,00
                        0,00
                        0,00
                        0,00
                        0,00
                        0,00
                        0,00
                        0,00
                     
                  
                        N.B! Produktu kodi un “A sērijas” galamērķu kodi ir noteikti Komisijas Regulā (EEK) Nr. 3846/87 (OV L 366, 24.12.1987., 1. lpp.).
                        Pārējie galamērķi ir šādi: V03: A24, Angola, Saūda Arābija, Kuveita, Bahreina, Katara, Omāna, Apvienotie Arābu Emirāti, Jordānija, Jemena, Libāna, Irāka un Irāna.